text: Josep M. Vilalta: Wert, direcció i llei equivocades
  Article publicat al diari El Punt-AVUI el dia 21 de juny de 2013
  Pel que fa al finançament, la Llei també neix coixa per no dir totalment mutilada des de l'inici. La memòria econòmica del projecte fa una mena de brindis al sol quan deixa bona part del finançament de la reforma en mans dels fons europeus. Alhora, els fets són contundents: la despesa pública en educació va ser l'any 2010 a Espanya del 5% del PIB (i, atenció, a Catalunya del 4.1%) per sota de la mitjana del 5.4% dels països de la Unió Europea. Des de l'arribada del PP al govern, s'han retallat 5.212 milions d'EUR en educació: 487 el desembre de 2011, 663 menys en els pressupostos del 2012, 3.736 milions arrel del Reial Decret Llei 14/2012 de mesures de racionalització de la despesa pública en educació, i 326 milions menys en els pressupostos de 2013.
  Sens dubte, la professionalitat i la competència dels docents és un factor clau d'èxit de qualsevol sistema educatiu. En aquest terreny, la Llei Wert no aporta grans novetats, més enllà d'afegir complexitat i traves a la ja difícil feina d'ensenyar. Tot això sense tenir en compte que durant el curs 2011-2012 l'escola pública va reduir en 2.870 el nombre de docents per atendre a 116.272 alumnes més.